**FAŠIZAM U ZAJEČARU**

Kao novinar sa dvadesetogodišnjim iskustvom, ali i kao suvlasnik medijske kuće Za media iz Zaječara, mnogo puta sam bio izložen raznim vrstama pritisaka. To sam smatrao delom svoje profesije i nisam tražio pomoć nadležnih organa i javnosti. Sada sam odlučio da to učinim jer pretnje koje su mi upućene, imaju neskriven pečat fašizma, ali i političku pozadinu.

Pre tri dana, preko društvene mreže Facebook Vujadin Milošević, sledbenik Boška Ničića, bivšeg gradonačelnika Zaječara i aktivista DS-a, javno mi je obećao Kristalnu noć prvog dana nakon izbora (prilog screenshot Facebook strane).

Povod za pretnje je to što sam podneo tužbu sudu protiv njega zbog uvreda koje mi je uputio u dva Otvorena pisma.

Društvena opasnost u fašističkim namerama Vujadina Miloševića je u tome što je dotični, široj javnosti poznat kao otpušteni glumac zaječarskog pozorišta, u međuvremenu postao političar. Vujadin je aprila ove godine govorio na mitingu DS-a u Beogradu. Takođe, rame uz rame sa Bojanom Pajtićem i Boškom Ničićem, govorio je i na mitingu DS-a u Zaječaru.

Veoma me brine što DS, najveća opoziciona stranka u Srbiji, kao svoje saradnike promoviše Vujadina Miloševića i Boška Ničića, ljude sa fašističkim namerama.

Da li to znači da ako na sledećim izborima pobede Demokrate, a na lokalu Ničić i Milošević, da mene, moju porodicu i druge nepodobne očekuje isto ono što se dogodilo Jevrejima u Nemačkoj 9 oktobra 1938. godine?

Zbog ove dileme JAVNO tražim da se Demokratska stranka i njen lider Bojan Pajtić, odrede prema Kristalnoj noći koju mi je, nakon izbora, obećao Vujadin Milošević!

Što se Boška Ničića tiče, on je organizator grupe ljudi koja, na čelu sa njim optužuje, mrzi, targertira, preti, presuđuje! U mom slučaju je počelo sa anonimnim izlivima mržnje na društvenim mrežama, zatim je nastavljeno nepotpisanim tekstovima koji obiluju gnusnim lažima i ličnim uvredama, koje su objavlali na njihovom nelegalnom portalu (zajecaronline), posle toga su na red došla Otvorena pisma Vujadina Miloševića u kojima sam plaćenik i izdajnik, kriminalac, a završilo se javnim obećanjem Kristalne noći!!!

Šta je sledeće? Kada se prelazi sa reči na dela? Ko je još na spisku? Zašto mi žele zlo? Zašto na sličan načen targetiraju još puno ljudi?

Sve to imam nameru da pitam Boška Ničića i Vujadina Miloševića, na konferenciji za novinare koju su danas zakazali baš povodom ovog slučaja. Zatim ću objaviti i drugu stranu ove priče, kako bih što realnije predstavio situaciju kroz koju prolazim, ali i upoznao javnost sa veoma opasnom ideologijom koja se rađa u Zaječaru. Ovog trenutka sam meta ja, ali se postavlja pitanje ko je sledeći?

Ovom prilikom apelujem na sve političke aktere u Zaječaru, da moje Otvoreno pismo ne koriste u dnevnopolitičke svrhe, a od nadležnih državnih organa očekujem da postupaju po zakonu.

Dušan Vojvodić, novinar